****

**Samningur um fyrirgreiðslu Lánasjóðs sveitarfélaga til aðalmiðlara skuldabréfa Lánasjóðsins**

**Samningur**

**um fyrirgreiðslu Lánasjóðs sveitarfélaga til aðalmiðlara skuldabréfa lánasjóðsins**

Lánasjóður sveitarfélaga, kt. 580407-1100, hér eftir nefndur Lánasjóðurinn, og xxxxx, kt. xxxxxx-xxxx, hér eftir aðalmiðlari, gera með sér samning um viðskiptavakt á aðalmarkaði Nasdaq Iceland hf. (hér eftir nefnt „kauphöllin“) með tiltekin skuldabréf lánasjóðsins, hér eftir nefndur aðalmiðlarasamningurinn.

Með vísan til 8. gr. aðalmiðlarasamningsins gera aðilar hans hér með sér þennan viðaukasamning um fyrirgreiðslu lánasjóðsins til aðalmiðlara skuldabréfa lánasjóðsins, hér eftir nefndur viðauki.

1. gr.

**Fyrirgreiðsla**

Samkvæmt 8. gr. aðalmiðlarasamningsins á aðalmiðlari kost á að fá tímabundið lánuð skuldabréf hjá lánasjóðnum í flokkum LSS150224, LSS150434 og LSS151155 (hér eftir nefnd lánsbréf) gegn því að setja reiðufé að veði. Einnig gefst aðalmiðlara kost á tímabundnu láni í flokknum LSS 39 0303 þegar viðskiptavakt hefst með flokkinn. Aðalmiðlari á kost á að fá lánsbréf að fjárhæð allt að kr. 200.000.000 að nafnverði í LSS15024 og LSS 39 0303, kr. 300.000.000 að nafnverði í LSS150434 og kr. 200.000.000 í að nafnverði LSS151155.

Aðalmiðlarar hafa einir aðgang að fyrirgreiðslu þessari, eins og fram kemur í 8. gr. aðalmiðlarasamningsins.

1. gr.

**Lánstími**

Lánstími skal að hámarki vera 28 dagar, þ.e. vikudagur til sama vikudags fjórum vikum síðar. Beri uppgjörsdag upp á frídag skal uppgjör færst til síðasta viðskiptadags þar á undan í viðskiptakerfi á Íslandi.

1. gr.

**Tryggingar**

Aðalmiðlarar geta lagt fram tryggingarbréf sem tryggingu fyrir lánsbréfunum.

**Tryggingarbréf**

Leyfileg tryggingarbréf eru allir markflokkar sem viðskiptavakt er á fyrir Seðlabanka Íslands. Tryggingarbréf skulu vera eign aðalmiðlara og án veðbanda við afhendingu. Lánasjóðurinn hefur veð í bréfunum á samningstímanum.

**Reiðufé**

Heimilt er að leggja fram reiðufé sem tryggingu. Ávöxtun veðsetts reiðufjár skal vera 0,0%.

1. gr.

**Upphaf viðskipta**

Aðalmiðlari getur óskað eftir að fá lánuð verðbréf hjá lánasjóðnum þar til 20 mínútum eftir lokun kauphallarinnar alla viðskiptadaga (eigi síðar en kl. 15:50). Lánsbeiðni þarf að senda í tölvupósti til lánasjóðsins á tilsettum tíma.

Berist jákvætt svar frá lánasjóðnum skal aðalmiðlari leggja fram veð eigi síðar en 35 mínútum eftir lokun kauphallarinnar (eigi síðar en kl. 16:05).

Ef trygging er ekki lögð fram á tilsettum tíma áskilur Lánasjóðurinn sér að falla frá láninu.

Lánasjóðurinn skal afhenda lánsbréfin í síðasta lagi 50 mínútum eftir lokun kauphallarinnar daginn sem lánssamningur er gerður, að því tilskyldu að veð hafi sannarlega verið lagt fram.

**Framkvæmd viðskipta**

**Tryggingabréf**

Ef aðalmiðlari leggur fram tryggingarbréf skal hann leggja þau inn á reikning lánasjóðsins hjá Nasdaq verðbréfamiðstöð eða annarri verðbréfamiðstöð sem Lánasjóðurinn tilgreinir. Lánasjóðurinn afhendir að því búnu lánsbréfin með því að afhenda þau á hlutlaust verðbréfasvæði sem Lánasjóðurinn tilgreinir.

**Reiðufé**

Ef aðalmiðlari leggur fram veð í formi reiðufjár skal hann leggja það inná reikning lánasjóðsins sem tilgreindur er í verðbréfalánasamning. Lánasjóðurinn skal varðveita veðið með tryggum hætti og halda því aðgreindu frá eignum lánasjóðsins í bókum sínum. Lánasjóðurinn afhendir að því búnu lánsbréfin með því að afhenda þau á hlutlaust verðbréfasvæði sem Lánasjóðurinn tilgreinir.

1. gr.

**Samningur**

Lánasjóðurinn og aðalmiðlari skulu gera með sér viðskiptasamning hverju sinni þar sem fram kemur m.a.:

* Lýsing á verðbréfum þeim sem notuð eru í viðskiptunum
* Fjöldi verðbréfa sem samningur nær yfir
* Uppgjörsdagur
* Markaðsverð og lokaverð
* Fjárhæð reiðufjár sem lagt er fram til tryggingar láninu
* Reikningsnúmer lánasjóðsins og aðalmiðlara.

Aðalmiðlari skal afhenda lánasjóðnum undirritaðan lánssamning í síðasta lagi kl. 12 á hádegi næsta viðskiptadag í kauphöllinni.

Lokaverðer markaðsverð bréfa að frádregnum hundraðshluta sem ræðst af meðallíftíma bréfanna, sbr. töflu hér að neðan. Eingöngu er um að ræða frádrag á tryggingarbréfum en ekki lánsbréfum.

|  |  |
| --- | --- |
| Frádrag | Meðallíftími |
| 5% | Styttri en 1 ár |
| 10% | Lengri en 1 ár |

Markaðsverð miðast við seinustu gildu tilboð í kauphöllinni ásamt áföllnum vöxtum og verðbótum. Markaðsverðið miðast við hagstæðasta kauptilboð fyrir tryggingarbréf en hagstæðasta sölutilboð fyrir lánsbréf.

Ef markaðsvirði tryggingarbréfa lækkar á samningstímabilinu umfram skilgreint frádrag er lánasjóðnum heimilt að krefjast aukinnar tryggingar sem nemur verðlækkun tryggingabréfanna.

1. gr.

**Uppgjör**

Á uppgjörsdegi samnings skal aðalmiðlari skila lánsbréfunum á reikning lánasjóðsins hjá viðeigandi verðbréfamiðstöð eigi síðar en 20 mínútum eftir lokun Kauphallarinnar.

Þegar aðalmiðlari hefur skilað lánsbréfunum skilar Lánasjóðurinn hinu veðsetta til aðalmiðlara, eigi síðar en 35 mínútum eftir lokun kauphallarinnar. Tryggingarbréfum er skilað út á hlutlaust verðbréfasvæði en reiðufé skal skilað inná reikning aðalmiðlara, ásamt áföllnum vöxtum, sem tilgreindur er í viðskiptasamningi aðila.

1. gr.

**Vanefndir**

Afhendi aðilar ekki lánsbréfin eða eftir atvikum veðsett reiðufé á uppgjörsdegi skv. lánssamningi skal viðkomandi aðili greiða dráttarvexti eins og þeir eru skráðir hjá Seðlabanka Íslands síðasta viðskiptadag fyrir viðskiptin. Dráttarvextir reiknast af upphafsverði lánsbréfanna eða höfuðstól reiðufjárveðs, frá afhendingardegi skv. lánssamningi og þar til lánsbréfum eða eftir atvikum hinu veðsetta reiðufé hefur verið skilað.

Telji aðalmiðlari sýnt að Lánasjóðurinn muni ekki geta skilað veðtryggingu gegn skilum á lánsbréfum, varanlega eða tímabundið, skal aðalmiðlara heimilt að halda lánsbréfum eftir meðan slíkt ástand varir.

Líði þrír viðskiptadagar frá því lánssamningurinn rann út án þess að lánsbréfunum eða eftir atvikum hinu veðsetta sé skilað, hefur sá aðili sem ekki hefur vanefnt afhendingu, heimild til að selja þau bréf sem hann hefur í vörslum sínum og verja andvirði þeirra, eða eftir atvikum veðsettu reiðufé, til að kaupa sambærileg skuldabréf í stað þeirra sem ekki eru afhent á uppgjörsdegi. Þeim aðila sem ekki er í vanskilum er einnig heimilt að innheimta kostnað og bætur fyrir þann skaða sem hlýst af vanefndum gagnaðila. Ef andvirði hins veðsetta eða eftir atvikum lánsbréfa er umfram kostnað við endurkaup skv. framangreindu rennur mismunurinn til þess sem vanefnt hefur lánssamninginn.

Brjóti aðalmiðlari gegn ákvæðum viðauka þessa getur Lánasjóðurinn jafnframt án fyrirvara útilokað aðalmiðlara frá frekari viðskiptum.

1. gr.

**Þóknun og annar kostnaður**

Lánasjóðnum er heimilt að reikna sér þóknun sem nema skal ISK 10.000 fyrir hvern lánssamning sem gerður er. Þóknun skal greidd á samningsdegi.

Falli kostnaður á lánasjóðinn vegna vörslu hins veðsetta á samningstímanum, t.d. skráningar-, vörslu- eða færslugjöld, er Lánasjóðnum heimilt að innheimta hann hjá aðalmiðlara.

1. gr.

**Greiðslur af tryggingabréfum**

Ef greiðslur í formi arðs, vaxta eða afborgana eru inntar af hendi vegna lánsbréfa í vörslu aðalmiðlara ber aðalmiðlara að greiða lánasjóðnum umræddar greiðslur sem og aðrar greiðslur sem flokkurinn ber. Við greiðslu á aðalmiðlari kost á að fá afhentar til baka hluta veða sem svarar til lækkunar lokaverðs lánsbréfs vegna greiðslunnar.

Lánasjóðnum er heimilt að krefjast dráttarvaxta ef greiðslur skv. ofangreindu eru ekki inntar af hendi á gjalddaga. Jafnframt er sjóðnum heimilt að krefjast aukinna trygginga ef greiðslur eru ekki inntar af hendi innan þriggja daga frá gjalddaga.

Heimilt er að setja bréf til tryggingar sem greiddar eru afborganir eða vextir af á samningstíma ef ekki er um lokagjalddaga bréfs að ræða. Ef greitt er af bréfinu meðan það er í vörslu lánasjóðsins á aðalmiðlari rétt á að fá greiðsluna. Lánasjóðnum er þó heimilt að krefjast aukinnar tryggingar, sem samsvarar greiðslunni af tryggingarbréfinu, áður en greiðslan er afhent.

Ef greitt er af lánsbréfi í vörslu aðalmiðlara ber honum að greiða lánasjóðnum vexti, afborganir, verðbætur og aðrar greiðslur sem flokkurinn ber. Við greiðslu á aðalmiðlari kost á að fá til baka hluta tryggingarbréfa sem svarar til lækkunar lokaverðs lánsbréfs vegna greiðslunnar. Lánasjóðurinn hefur heimild til að krefjast dráttarvaxta ef greiðsla er ekki innt af hendi á gjalddaga. Jafnframt hefur Lánasjóðurinn heimild til að halda eftir og selja tryggingarbréf, fyrir andvirði greiðslunnar auk kostnaðar, ef liðnir eru þrír dagar frá gjalddaga og aðalmiðlari hefur ekki enn staðið í skilum.

1. gr.

**Gildistími**

Viðauki þessi tekur gildi 1. apríl 2022 og gildir til 31. mars 2023, líkt og meðfylgjandi aðalmiðlarasamningur milli aðila í tengslum við útgáfu skuldabréfa lánasjóðs sveitarfélaga og viðskiptavakt á eftirmarkaði.

Hafi aðalmiðlarasamningi milli aðila verið sagt upp eða honum rift fyrir einhverjar sakir, skal þessi samningur jafnframt úr gildi fallinn. Skal þá hvor aðili skila hinum öllum lánum og tryggingum samkvæmt þessum samningi ásamt áföllnum vöxtum og/eða kostnaði.“

Með samningi þessum falla úr gildi eldri samningar á milli samningsaðila í tengslum við fyrirgreiðslu á bréfum lánasjóðsins.

Reykjavík, 29. mars 2022

|  |  |  |
| --- | --- | --- |
| F.h. Lánasjóðs sveitarfélaga ohf. |  | F.h. xxxxx |